

18 พฤษภาคม 2559

ฉบับที่ 37/2559

**กรมศุลกากรจับกุมชายชาวอียิปต์ ลักลอบนำเข้าโคคาอีน**

**จำนวน 293 ก้อน น้ำหนักรวมสิ่งห่อหุ้มประมาณ 5,070 กรัม มูลค่ากว่า 15 ล้านบาท**

**วันนี้ (วันพุธที่ 18 พฤษภาคม 2559) เวลา 14.30 น. นายกุลิศ สมบัติศิริ อธิบดี  
กรมศุลกากร แถลงข่าวการจับกุมนายอันวาร์ โมฮาเหม็ด อันวาร์ วาห์บี (MR. ANWAR MOHAMED ANWAR WAHBY) สัญชาติอียิปต์ ลักลอบนำเข้าโคคาอีน จำนวน 293 ก้อน น้ำหนักรวมสิ่งห่อหุ้มประมาณ 5,070 กรัม มูลค่าประมาณ 15.21 ล้านบาท ณ ห้องประชุมอนุมานราชธน ชั้น 2 อาคาร 1 กรมศุลกากร**

ตามที่ นายกุลิศ สมบัติศิริ อธิบดีกรมศุลกากร มีนโยบายด้านการควบคุมทางศุลกากรและปกป้องสังคมอย่างเคร่งครัด จึงให้เจ้าหน้าที่ศุลกากรสำนักสืบสวนและปราบปราม ประจำท่าอากาศยานสุวรรณภูมิ เข้มงวดเป็นพิเศษในการสกัดกั้น ป้องกัน และปราบปรามการลักลอบขนยาเสพติดข้ามชาติทาง  
ท่าอากาศยานสุวรรณภูมิ ซึ่งมีแนวโน้มลักลอบสูงขึ้น จึงได้สั่งการให้ นายจำเริญ โพธิยอด รองอธิบดีกรมศุลกากร นายวรวุฒิ วิบูลย์ศิริชัย ผู้อำนวยการสำนักสืบสวนและปราบปราม นายธาดา ชุมไชโย รักษาการผู้เชี่ยวชาญด้านการสืบสวนและปราบปราม นายเดชา วิชัยดิษฐ หัวหน้าฝ่ายสืบสวนปราบปรามที่ 1 ดำเนินการวางแผนจับกุมกลุ่มขบวนการลักลอบขนยาเสพติดข้ามชาติ

โดยเมื่อวันที่ 18 พฤษภาคม 2559 เวลา 01.10 น. เจ้าหน้าที่ศุลกากรหน่วยสืบสวนปราบปราม 2 ฝ่ายสืบสวนปราบปรามที่ 1 ส่วนสืบสวนปราบปราม 3 สำนักสืบสวนและปราบปราม นำโดย นายนิพนธ์ สุนทร นักวิชาการศุลกากรชำนาญการ กับพวก ได้สืบสวนติดตามข้อมูลผู้โดยสาร ชื่อ นายอันวาร์ โมฮาเหม็ด อันวาร์ วาห์บี (MR. ANWAR MOHAMED ANWAR WAHBY) เกิดวันที่ 1 กันยายน 1985  
อายุ 31 ปี สัญชาติอียิปต์ (EGYPT) ถือหนังสือเดินทางประเทศอียิปต์ (EGYPT) หมายเลขหนังสือเดินทาง A16443195 เดินทางมาจากเมืองดูไบ (DUBAI) ประเทศสหรัฐอาหรับเอมิเรตส์ (UNITED ARAB EMIRATES) ปลายทางท่าอากาศยานสุวรรณภูมิ ตำบลหนองปรือ อำเภอบางพลี จังหวัดสมุทรปราการ โดยสายการบิน  
เอมิเรตส์ แอร์ไลน์ (EMIRATES AIRLINES) เที่ยวบินที่ EK370/17.05.59 เครื่องลงเวลาประมาณ 00.23 น. ของวันที่ 18 พฤษภาคม 2559 เจ้าหน้าที่ฯ ได้ทำการตรวจค้นกระเป๋าสะพายหลังสีดำยี่ห้อ KVN พบผงสีขาวอัดเป็นก้อนทรงรีห่อหุ้มด้วยเทปใส และพลาสติกหลากสี อยู่ในถุงพลาสติก จำนวน 5 ถุง จึงได้ทำการทดสอบเบื้องต้นด้วยน้ำยาทดสอบสารเสพติด ผลการทดสอบปรากฏว่าเป็นยาเสพติดให้โทษประเภท 2 (โคคาอีน) จำนวน 293 ก้อน น้ำหนักรวมสิ่งห่อหุ้มประมาณ 5,070 กรัม ราคาประมาณ 15.21 ล้านบาท

- 2 -

เจ้าหน้าที่ฯ จึงได้แจ้งข้อกล่าวหาว่ามียาเสพติดให้โทษประเภท 2 (โคคาอีน) ไว้ในครอบครองเพื่อจำหน่าย และนำเข้ามาในราชอาณาจักรเพื่อจำหน่ายโดยไม่ได้รับอนุญาต ซึ่งการกระทำดังกล่าวเป็นความผิดตามพระราชบัญญัติยาเสพติดให้โทษ พ.ศ.2522 และกฎหมายอื่นที่เกี่ยวข้อง จึงได้นำตัวผู้ต้องหาพร้อมของกลางส่งพนักงานสอบสวน กองบัญชาการตำรวจปราบปรามยาเสพติด เพื่อดำเนินการตามกฎหมายต่อไป

สถิติในปีงบประมาณ 2559 ตั้งแต่วันที่ 1 ตุลาคม 2558 ถึงปัจจุบัน กรมศุลกากรสามารถจับกุมผู้ลักลอบนำเข้า ยาเสพติดให้โทษทางท่าอากาศยานสุวรรณภูมิและท่าอากาศยานนานาชาติภูมิภาคได้ทั้งสิ้น จำนวน 38 คดี มูลค่าประมาณ 138,938,289 บาท ประกอบด้วย

|  |  |  |  |  |  |  |
| --- | --- | --- | --- | --- | --- | --- |
| **ประเภท** | **ปีงบประมาณ 2558** | | | **ปีงบประมาณ 2559** | | |
| **จำนวน  (ราย)** | **ปริมาณ  (กรัม)** | **มูลค่า  (บาท)** | **จำนวน  (ราย)** | **ปริมาณ  (กรัม)** | **มูลค่า  (บาท)** |
| 1. ยาเสพติดให้โทษประเภท 1 เมทแอมเฟตามีน (ไอซ์) | 7 | 17,460.50 | 60,091,750 | 14 | 1,127.50 | 3,947,825 |
| 2. ยาเสพติดให้โทษประเภท 1 (เอ็กซ์ตาซี) ยาอี | 2 | 2,358 | 7,074,000 | 7 | 1,978 เม็ด | 6,382,400 |
| 3. ยาเสพติดให้โทษประเภท 1 (ยาบ้า) | - | - | - | 2 | 2,074 เม็ด | 622,200 |
| 4. ยาเสพติดให้โทษประเภท 1 (เดกซ์โตรไลเซอร์ไยด์) LSD | - | - | - | 1\* | 5 แผ่นใหญ่ | 50,000 |
| 5. ยาเสพติดให้โทษประเภท 2 (โคคาอีน) | 7 | 24,278 | 97,112,000 | 12 | 28,635.40 | 127,952,800 |
| 6. ยาเสพติดให้โทษประเภท 5 (ยางกัญชา) | - | - | - | 2 | 111 | 11,100 |
| 7. ยาเสพติดให้โทษประเภท 5 (กัญชา) | 2 | 5,600 | 560,000 | 1\* | 28 | 364 |
| 8. วัตถุออกฤทธิ์ต่อจิตและประสาทประเภท 2 (เคตามีน) | - | - | - | 2 | 1,792.50 | 5,370,000 |
| 9. วัตถุออกฤทธิ์ต่อจิตประสาทประเภท 2 (อีริมินไฟว์) | - | - | - | 1\* | 32 เม็ด | 1,600 |
| **รวม** | **18** | **49,696.50** | **164,837,750** | **38** | **34,924.85** | **144,338,289** |

--------------------------------------------------------------------------------------------------